+-----------------------------------------------------------------------+
| 10. การควบคุมภายใน                                                     |
+-----------------------------------------------------------------------+

 คณะกรรมการบริษัทได้มอบหมายให้คณะกรรมการตรวจสอบ (Audit Committee) รับผิดชอบกำกับดูแลให้ฝ่ายบริหารจัดให้มีระบบควบคุมภายในอย่างมีประสิทธิภาพและเพียงพอ โดยครอบคลุมทุกด้าน ทั้งด้านการเงิน บัญชี การปฏิบัติงาน การดำเนินการให้เป็นไปตามกฎหมาย ข้อบังคับ ระเบียบที่เกี่ยวข้อง และการบริหารความเสี่ยง และจัดให้มีกลไกการตรวจสอบและถ่วงดุลที่มีประสิทธิภาพเพียงพอในการปกป้องรักษาและดูแลเงินทุนของผู้ถือหุ้นและสินทรัพย์ของบริษัทอยู่เสมอ จัดให้มีการกำหนดลำดับขั้นของอำนาจอนุมัติและความรับผิดชอบของผู้บริหารและพนักงาน กำหนดระเบียบการปฏิบัติงานอย่างเป็นลายลักษณ์อักษร โดยมีฝ่ายตรวจสอบภายในทำหน้าที่ตรวจสอบ และสอบทานระบบการปฏิบัติงานของทุกหน่วยงาน ทั้งหน่วยงานธุรกิจและหน่วยงานสนับสนุนให้เป็นไปตามระเบียบที่วางไว้ และได้จัดทำแผนงานตรวจสอบภายในประจำปีเสนอต่อคณะกรรมการตรวจสอบเพื่อพิจารณาอนุมัติ โดยในปี 2549 คณะกรรมการบริษัทได้รับทราบรายงานของคณะกรรมการตรวจสอบที่ได้สอบทานและรับทราบผลการปฏิบัติงานของฝ่ายตรวจสอบภายในอย่างต่อเนื่อง และมีความเห็นว่าโดยรวมบริษัทฯ และบริษัทย่อยมีระบบการควบคุมภายในที่มีประสิทธิภาพเพียงพอและเหมาะสมกับลักษณะของธุรกิจ และไม่พบข้อบกพร่องของระบบการควบคุมภายในที่จะมีผลกระทบอย่างเป็นสาระสำคัญต่อความถูกต้อง เชื่อถือได้ นอกจากนี้คณะกรรมการตรวจสอบและคณะกรรมการบริษัทยังได้ประเมินประสิทธิภาพและความเพียงพอของการควบคุมภายในตามองค์ประกอบการควบคุมภายในเป็นประจำปีละครั้งทุกสิ้นปี โดยการประชุมคณะกรรมการครั้งที่ 1/2550 เมื่อวันที่ 27 กุมภาพันธ์ 2550 คณะกรรมการบริษัท ได้สรุปความเห็นเกี่ยวกับความเพียงพอและความเหมาะสมของระบบการควบคุมภายในของบริษัท ประจำปี 2549 จากองค์ประกอบการควบคุมภายใน 5 ส่วน ตามแนวทางของตลาดหลักทรัพย์แห่งประเทศไทย ดังนี้:- 

 องค์กรและสภาพแวดล้อม

คณะกรรมการบริหารได้กำหนดให้มีผังโครงสร้างการบริหารองค์กรที่เหมาะสมอยู่เสมอ
เป้าหมายการดำเนินธุรกิจที่ชัดเจนและวัดผลได้ กำหนดแนวทาง กลยุทธ์ แผนธุรกิจ อำนาจหน้าที่
และระเบียบวิธีปฏิบัติงานเป็นลายลักษณ์อักษร ทั้งในธุรกรรมด้านการเงิน การจัดซื้อ และการบริหาร
เพื่อให้ฝ่ายบริหารสามารถดำเนินงานได้อย่างมีประสิทธิภาพ
อีกทั้งเป็นแนวทางปฏิบัติงานในทิศทางเดียวกันทั้งผู้บริหาร และพนักงาน
ซึ่งเอื้อให้ระบบการควบคุมภายในดำเนินไปได้ตามที่บริษัทมุ่งหวัง
และส่งเสริมให้พนักงานทุกคนในบริษัทตระหนักถึงความจำเป็นของระบบการควบคุมภายใน
ความโปร่งใส และตรวจสอบกลับได้

นอกจากนี้คณะกรรมการยังได้ให้ความสำคัญต่อความซื่อสัตย์สุจริต และจริยธรรมในการดำเนินธุรกิจ
โดยได้กำหนดและประกาศจรรยาบรรณของผู้บริหารและพนักงานเป็นลายลักษณ์อักษรตั้งแต่ปี 2546
และปรับปรุงให้เหมาะสมและชัดเจนยิ่งขึ้นในปี 2548 เพื่อให้ผู้บริหาร
และพนักงานทุกคนได้ทราบถึงมาตรฐานการปฏิบัติที่เหมาะสมถูกต้องตามกฎหมาย จริยธรรม
และคุณธรรมที่ดี โดยกำหนดเป็นข้อพึงปฏิบัติต่อผู้ถือหุ้น ต่อพนักงาน ต่อลูกค้า ต่อคู่ค้า
ต่อคู่แข่งทางการค้า และต่อสังคมส่วนรวม
ทั้งนี้เพื่อให้กลุ่มบุคคลที่เกี่ยวข้องโดยรวมมีความเชื่อมั่นต่อผู้บริหารและพนักงานของบริษัทในการปฏิบัติหน้าที่อย่างมืออาชีพ
ด้วยความซื่อสัตย์ สุจริต

โปร่งใส เป็นธรรม ไม่แสวงหาประโยชน์ให้ตนเองโดยใช้ข้อมูลใดๆ
ขององค์กรซึ่งยังไม่ได้เปิดเผยต่อสาธารณชน ตลอดจนไม่ดำเนินการใดๆ
ในลักษณะที่อาจก่อให้เกิดความขัดแย้งทางผลประโยชน์ต่อองค์กร
และได้มีการติดตามให้มีการปฏิบัติอย่างจริงจัง

 การบริหารจัดการความเสี่ยง

คณะกรรมการบริษัท ได้จัดให้มีคณะกรรมการบริหารความเสี่ยงขึ้นในปี 2547
ประกอบด้วยผู้บริหารระดับสูงในแต่ละสายงานที่เกี่ยวข้อง เพื่อกำหนดวัตถุประสงค์ นโยบาย อำนาจ
หน้าที่ กระบวนการ วิธีการ คู่มือ แผนงาน และแนวทางในการบริหารความเสี่ยง ตลอดจนประเมิน
บริหาร จัดการ และติดตามผลการบริหารความเสี่ยง และรายงานผลการบริหารต่อคณะกรรมการ

นอกจากนี้ ยังมีคณะทำงานบริหารความเสี่ยงของหน่วยงานต่าง ๆ ประกอบด้วย
บุคลากรหลักในแต่ละสายงาน เพื่อร่วมกันจัดทำกรอบแผนงาน วัตถุประสงค์ที่ชัดเจน วัดได้ ปฏิบัติได้
สอดคล้องกับวิสัยทัศน์และ พันธกิจของบริษัท
และกำหนดหลักเกณฑ์การวัดระดับของความเสี่ยงที่ยอมรับได้
และสื่อสารให้พนักงานในหน่วยงานได้ทราบ เพื่อให้มีการประเมิน
และจัดการกับความเสี่ยงที่เกี่ยวข้องกับการปฏิบัติงานอย่างเพียงพอ
รวมทั้งนำระบบบริหารจัดการความเสี่ยงมาเชื่อมโยงกับระบบการควบคุมภายใน
เพื่อหามาตรการหรือวิธีการควบคุมให้ความเสี่ยงอยู่ในระดับที่น้อยลง
หรืออยู่ในระดับที่ผู้บริหารระดับสูงยอมรับในความเสี่ยงนั้นได้

การควบคุมการปฏิบัติงานของฝ่ายบริหาร

บริษัทได้จัดทำนโยบายและระเบียบวิธีปฏิบัติงานเป็นลายลักษณ์อักษรเพื่อให้พนักงานทุกคนมีแนวทางปฏิบัติงานให้เป็นไปในทิศทางเดียวกันทั้งในด้านการเงิน
การจัดซื้อ การขายสินค้า การควบคุมดูแลการใช้ทรัพย์สินของบริษัทให้เกิดประโยชน์
การแบ่งแยกหน้าที่ผู้ปฏิบัติงาน ผู้ติดตามควบคุม ประเมินผล และผู้อนุมัติ ออกจากกัน
เพื่อให้เกิดการถ่วงดุลและตรวจสอบระหว่างกันอย่างเหมาะสม

นอกจากนี้บริษัทยังได้กำหนดขั้นตอนการทำธุรกรรมกับผู้ถือหุ้นรายใหญ่ กรรมการ ผู้บริหาร หรือ
ผู้ที่เกี่ยวข้องกับบุคคลดังกล่าว โดยจัดตั้งคณะทำงานเพื่อศึกษาข้อดี ข้อเสีย ผลกระทบ
เสนอต่อกรรมการบริหาร กรรมการตรวจสอบ และกรรมการบริษัทเพื่อพิจารณา
โดยการอนุมัติธุรกรรมนั้นได้คำนึงถึงประโยชน์สูงสุดของบริษัทเป็นสำคัญ
และพิจารณาโดยถือเสมือนเป็นรายการที่กระทำกับบุคคลภายนอก (On arms’ length basis)
และได้กระทำโดยผู้ที่ไม่มีส่วนได้เสียในธุรกรรมนั้น
และติดตามให้มีการปฏิบัติตามเงื่อนไขที่ตกลงกันไว้

บริษัทมีฝ่ายตรวจสอบภายในทำหน้าที่ตรวจสอบเพื่อให้มั่นใจว่าการปฏิบัติงานหลักและกิจกรรมทางการเงินสำคัญของบริษัทได้ดำเนินการตามแนวทางที่กำหนดและมีประสิทธิภาพ
รวมทั้งตรวจสอบการปฏิบัติตามกฎหมายและข้อกำหนดที่เกี่ยวข้องกับบริษัท (Compliance
Control)

ในปี 2550 บริษัทจะยังคงเน้นในเรื่องกระบวนการประเมินการควบคุมด้วยตนเอง (Control
Self-Assessment ) ต่อเนื่องจากปี 2549
โดยให้ทุกหน่วยงานสามารถตรวจสอบและประเมินจุดควบคุมของทุกระบบงานได้ด้วยตนเอง
ทั้งนี้เพื่อลดโอกาสที่จะเกิดความเสี่ยงและป้องกันการทุจริตที่อาจเกิดขึ้น

ระบบสารสนเทศ และการสื่อสารข้อมูล

บริษัทให้ความสำคัญต่อการเปิดเผยข้อมูลของบริษัททั้งภาคภาษาไทยและภาคภาษาอังกฤษที่มีความถูกต้อง
ครบถ้วน โปร่งใส เชื่อถือได้ และทันเวลา ทั้งรายงานข้อมูลทางการเงิน และข้อมูลทั่วไป
ตลอดจนข้อมูลสำคัญที่มีผลต่อกระบวนการพิจารณาประกอบการตัดสินใจของกรรมการ ผู้บริหาร
ผู้ถือหุ้น ผู้ลงทุน และผู้มีส่วนได้

ส่วนเสียของบริษัท โดยกำหนดในเอกสารประกอบการประชุม รายงานการประชุม เอกสารทางบัญชี
และเผยแพร่ข้อมูลข่าวสารต่างๆ ในรายงานประจำปี แบบแสดงรายการข้อมูลประจำปี (แบบ
56-1) Website ของบริษัท และผ่านช่องทางและสื่อการเผยแพร่ข้อมูลต่างๆ ของตลาดหลักทรัพย์
เพื่อให้ผู้ถือหุ้นสามารถตรวจสอบความเหมาะสมในการปฏิบัติหน้าที่ของกรรมการได้
ตลอดจนมีการจัดระบบสารสนเทศเพื่อการสื่อสารกับพนักงานทุกระดับภายในองค์กรอย่างมีประสิทธิภาพ

ระบบการติดตามผล

คณะกรรมการบริหารจะติดตามผลการปฏิบัติของฝ่ายบริหารอย่างสม่ำเสมอ
โดยจัดให้มีการประชุมระดับผู้บริหารของหน่วยงานในแต่ละสายงาน 1-4 ครั้งต่อเดือน
ประชุมผู้บริหารระดับสูงทุกสัปดาห์ ประชุมคณะอำนวยการจัดการ อย่างน้อยเดือนละ 1 ครั้ง
และประชุมคณะกรรมการบริหารเดือนละ 1 ครั้ง
เพื่อเปรียบเทียบผลการดำเนินงานของผู้บริหารทุกระดับกับเป้าหมาย
และแผนงานที่ได้กำหนดไว้เพื่อประเมินประสิทธิภาพและประสิทธิผลของการปฏิบัติงาน
และดำเนินการแก้ไขภายในระยะเวลาที่เหมาะสม
นอกจากนี้ยังกำหนดให้ฝ่ายตรวจสอบภายในของบริษัททำหน้าที่ติดตามและประเมินผล
โดยกำหนดให้มีระบบการติดตามผลของแต่ละโครงการที่ได้ตรวจสอบแล้วในครั้งก่อนๆ
เข้าไว้ในแผนงานตรวจสอบประจำปีของฝ่ายตรวจสอบภายในด้วย
ทั้งนี้เพื่อให้ผู้รับตรวจได้แก้ไขตามข้อเสนอแนะ
และเพื่อให้หน่วยงานตรวจสอบภายในมีความเป็นอิสระสามารถทำหน้าที่ตรวจสอบ
และถ่วงดุลได้อย่างเต็มที่
คณะกรรมการจึงกำหนดให้ฝ่ายตรวจสอบภายในรายงานผลการตรวจสอบภายในตรงต่อคณะกรรมการตรวจสอบ

ในปี 2549 บริษัทยังได้นำระบบการประเมินผลงานโดยตัวชี้วัดผลการดำเนินงาน (KPI)
มาใช้กับฝ่ายบริหารและพนักงานทุกระดับ
ซึ่งสามารถวัดผลการดำเนินงานของแต่ละหน่วยงานได้อย่างเป็นรูปธรรมยิ่งขึ้น
เพื่อให้สอดรับกับวิสัยทัศน์ พันธกิจ และกลยุทธทางธุรกิจที่กำหนดไว้